ለአንድ ወር የሚቆይ ጸሎትና ምህላ በመላ አገሪቷ ታወጀ
  • መስጂዶችና ቤተክርስቲያናት እንዲዘጉ ያደረገው የእኛ ክፋት ነው አዲስ አበባ፡- የኮሮና ቫይረስ ስርጭት እንዲቆምና ፈጣሪ ምህረቱን እንዲለግስ በሁሉም ቤተ እምነቶች ተግባራዊ የሚደረግ ለአንድ ወር የሚቆይ ጸሎትና ምህላ በመላ አገሪቷ መታወጁን የኢትዮጵያ የኃይማኖት ተቋማት ጉባኤ አስታወቀ:: መስጂዶችና ቤተክርስቲያናት እንዲዘጉ ያደረገው በውስጣችን ያለው ተንኮል፣ምቀኝነትና ክፋት መሆኑን ተቀዳሚ ሙፍቲ ሀጂ ኡመር እንዲሪስ ገለጹ፡፡ የኢትዮጵያ ኦርቶዶክስ ተዋህዶ ቤተ ክርስቲያን የምስራቅ ጎጃም ሀገረ ስብከት ጳጳስና የኢትዮጵያ የኃይማኖት ተቋማት ጉባኤ የበላይ ጠባቂ ተወካይ አቡነ ዮሱፍ እንደገለጹት ፤የኮሮና ቫይረስ ስርጭት እንዲቆምና ፈጣሪ ምህረቱን እንዲለግስ በሁሉም የኃይማኖት ተቋማት ለአንድ ወር የሚቆይ ጸሎትና ምህላ በመላው አገሪቱ ይካሄዳል፡፡ ከመጋቢት 28 ቀን 2012 ዓ.ም ከምሽቱ ሶስት ሰዓት ጀምሮ ጸሎት፣ ምሕላውና ኃይማኖታዊ ትምህርት በአራት የቴሊቪዥን ጣቢያዎች የሚተላለፍ በመሆኑ ምእምኑ ቤቱ ሆኖ እንዲከታተል የኢትዮጵያ የኃይማኖት ተቋማት ጉባኤ የበላይ ጠባቂ አባቶች ጥሪ አስተላልፈዋል፡፡ የኮሮና ቫይረስ ሰርጭትን ለመግታት በእምነት ተቋማት የሚደረጉ የጋራ ጸሎትና የአምልኮ ስነ ስርዓቶች እንዲቆሙና ምዕምናን በየቤታቸው ሆነው እንዲጸልዩ፤ የጤና ባለሙያዎችን መልዕክት እንዲከታተሉና እንዲተገብሩ መልዕክት መተላለፉን አውስተው የቫይረሱን ስርጭት ፈጣሪ እንዲያስቆምልን ቤት ሆኖ ጸሎትና ምሕላ ማድረግ አስፈላጊ ነው ብለዋል፡፡ በአሁኑ ወቅት በዓለማችን የኮሮና ቫይረስ በብርሃን ፍጥነት በመሰራጨት የሰው ልጆችን መንፈሳዊ፣ ማህበራዊ፣ ኢኮኖሚያዊና ስነ ልቦናዊ ቀውስ እያስከተለ መሆኑን አባ አቡነ ዮሴፍ አመልክተው ይህን ክፉ ጊዜ በመረዳዳትና በመደጋገፍ ልናሳልፈው እንደሚገባ ገልጸዋል:: በመላው አገራችንም ሆነ በመላው ዓለም ያሉ ኢትዮጵያውያንና ትውልደ ኢትዮጵያውያን ጸሎትና ምህላ እንዲያደርጉም ጥሪ አስተላልፈዋል:: የኢትዮጵያ እስልምና ጉዳዮች ጠቅላይ ምክር ቤት ፕሬዚዳንትና የኢትዮጵያ የኃይማኖት ተቋማት ጉባኤ የበላይ ጠባቂ ተቀዳሚ ሙፍቲ በበኩላቸው እንደገለጹት መስጂዶች፣ቤተክርስቲያናት የችግር ጊዜ መሸሸጊያ ፤የጸሎት፣የሰላት ቦታዎች ናቸው:: መስጂዶችና ቤተክርስቲያናት ውስጥ የሚሰሩት ተንኮል፣ ምቀኝነትና ሸር እንዲዘጉ አድርጓቸዋል ብለዋል፡፡ የተዘጉ መስጂዶችና ቤተክርስቲያናት እንዲ ከፈቱ ሸርን፤ ተንኮልን፤ ምቀኝነትንና ደም መፋሰስን ማቆም፤ መተጋገዝ፣ መረዳዳትና ያለውን መካፈልና ጸሎት ማድረግ እንደሚያስፈልግ ተናግረዋል፡፡ የኢትዮጵያ የኃይማኖት ተቋማት ጉባኤ ዛሬ በሶስት የተመረጡ ቦታዎች የሚካሄደው የጸሎት መርሐ ግብር የማስጀመሪያ መርሐ ግብር የኃይማኖት አባቶችን ጨምሮ ከፍተኛ የመንግስት ኃላፊዎችና ወጣቶች ተሳታፊ ይሆናሉ፡፡ በተመረጡት አራት የቴሊቪዥን ጣቢያዎች ከምሽቱ ሶስት ሰዓት እስከ አራት ሰዓት የሚተላለፈው ለአንድ ወር የሚቆየው ጸሎትና ኃይማኖታዊ ትምህርት ይዘቶቹ በኃይማኖታዊ ትምህርት፣ስለ ሰብአዊ ክብር ፣የሰው ልጆች ወንድማማችነትና የመረዳዳት አስፈላጊነት፣ሰላምና አብሮነት ላይ የሚያተኩሩ እንደሚሆን ተገልጿል:: አዲስ ዘመን መጋቢት 28/2012ጌትነት ምህረቴ